મોટા ભાગે ધડમાથા વગરની કૉમેડી ફિલ્મો બનાવતો રોહિત હવે પહેલી વાર શાહરુખ ખાન સાથે ‘ચેન્નઈ એક્સપ્રેસ’ નામની રોમૅન્ટિક ફિલ્મ બનાવવા જઈ રહ્યો છે : ‘બોલ બચ્ચન’ અજય દેવગન સાથેની તેની સતત આઠમી ફિલ્મ ૧૭ વર્ષની ઉંમરથી જ ફિલ્મ-ઇન્ડસ્ટ્રીમાં કારકિર્દીની શરૂઆત કરનારો ડિરેક્ટર રોહિત શેટ્ટી અમસ્તો જ મિસ્ટર બ્લૉકબસ્ટર તરીકે નથી ઓળખાતો. ‘ગોલમાલ’, ‘ગોલમાલ રિટન્ર્સ’, ‘ઑલ ધ બેસ્ટ’, ‘સિંઘમ’ અને ‘ગોલમાલ ૩’ જેવી બૅક-ટુ-બૅક સુપરહિટ ફિલ્મો દ્વારા તેણે જબ્બર કમાણી કરી છે. સાથે ઑડિયન્સની વાહવાહી પણ જીતી છે. ક્રિટિક્સનાં મંતવ્યો માટે તે તદ્દન બેપરવાહ છે, સાથે સફળતાનો કેફ માથે ન ચડી જાય એ માટે સતર્ક પણ છે. અત્યાર સુધી પોતાના બેસ્ટ ફ્રેન્ડ અજય દેવગન સાથે જ ફિલ્મો કરનારો રોહિત હવે આગળ વધીને પહેલી વાર શાહરુખ સાથે એક રોમૅન્ટિક ફિલ્મ બનાવવા જઈ રહ્યો છે. આજે તેની નવી ફિલ્મ ‘બોલ બચ્ચન’ રિલીઝ થઈ રહી છે ત્યારે જાણીએ તેના નવા પ્રોજેક્ટના વિચારો અને ઇન્ડસ્ટ્રીમાં તેના વિકાસની વાતો.